Julie Kayed skulle i dag have holdt en tale til en demonstration mod IS i Århus, men hun turde ikke alligevel, da hun frygter konsekvenserne

Omkring 100 personer er i dag mødt op til en demonstration mod IS i Århus. Her skulle den 22-årige Julie Kayed have holdt en tale, der opfordrede muslimerne i Danmark til at tage afstand fra Islamisk Stat.

Men den tale er nu pakket langt væk, da Julie Kayed frygter konsekvenser.

Hun havde blandt andet hørt, at der ikke ville være så meget politi tilstede under demostrationen.

- Jeg havde hørt rygter i Gellerup, at der måske ville komme nogle og lave ballade. Jeg har ikke selv modtaget direkte trusler, men da jeg selv bor midt i Gellerup og kan støde ind i dem til dagligt, så turde jeg ikke holde talen alligevel, siger hun til Ekstra Bladet.

Julie Kayed fortæller også, at hun er skuffet over fremmødet i dag, da hun synes, det er vigtigt, at man som muslim stiller op imod IS. Derfor har den 22-årige valgt at deltage i demonstrationen, selvom hun ikke vil holde sin tale.

Julie Kayed er politisk aktiv og har arrangeret flere demonstrationer til fordel for Gaza.

Ifølge arrangøren af demonstrationen; Mohammad Sabah Ahmad har flere muslimer valgt at blive væk, fordi imamerne i Aarhus ikke deltager i demonstrationen med den begrundelse, at de ikke vil deltage i politiske aktiviteter.

- Ingen af de imamer, jeg har talt med, har været interesseret i at bakke op om demonstrationen, og det er rigtig ærgerligt, og det er formentlig også en af grundene til, at mange muslimer ikke vil deltage, da de ikke ønsker at blive kædet sammen med en bestemt gruppe, siger Mohammad Sabah Ahmad.

Se også: Muslimer skal trodse frygten for IS

Blandt talerne under den 45 minutter lange demonstration var den tidligere professionelle bokser Reda Zamzam, den radikale rådmand i Aarhus Rabih Ahmad Azad og Nikolaj Villumsen fra Enhedslisten.

Komikeren Omar Marzouk skulle ifølge arrangør Mohammad Sabah Ahmad også have holdt tale, men udeblev uden at melde afbud.

- Jeg er tilfreds med demonstrationen, selv om jeg godt kunne tænke mig, at der var kommet flere muslimer, men formålet med demonstrationen var at skabe en debat, og det lykkedes, sagde Mohammad Sabah Ahmad efter demonstrationen, som forløb fredeligt.